**Informatīvais ziņojums**

**par Latvijas Nacionālās bibliotēkas projekta īstenošanu**

**2015.gadā**

1. **Ievads**

Informatīvais ziņojums par Latvijas Nacionālās bibliotēkas projekta īstenošanu 2015. gadā sagatavots, pamatojoties uz Latvijas Nacionālās bibliotēkas projekta īstenošanas likuma 8.pantu, kurā noteikts, ka Latvijas Nacionālās bibliotēkas uzraudzības padome reizi gadā iesniedz Ministru kabinetam ziņojumu par Latvijas Nacionālās bibliotēkas (turpmāk – LNB) projekta īstenošanu. Projekta īstenotājs ir Kultūras ministrija, bet projekta īstenošanu uzrauga LNB projekta īstenošanas uzraudzības padome (turpmāk – Uzraudzības padome), kuras darbību nosaka Ministru kabineta 08.07.2003. noteikumi Nr.379 „Latvijas Nacionālās bibliotēkas projekta īstenošanas uzraudzības padomes nolikums”. 2015.gadā ir notikušas četras Uzraudzības padomes sēdes.

Lai gan galvenie ar LNB projekta īstenošanu saistītie pasākumi tika pabeigti 2014.gadā, kad pēc LNB ēkas pieņemšanas ekspluatācijā un bibliotēkas pārcelšanās tika sasniegts galvenais mērķis – bibliotēkas darbības uzsākšana jaunajā ēkā, 2015.gadā ar LNB projekta īstenošanu saistītās aktivitātes turpinājās. Veicamo uzdevumu apjomu 2015.gadā noteica Latvijas prezidentūras Eiropas Savienības Padomē pasākumu norise LNB ēkā, nepabeigto darbu un būvdarbu defektu novēršana, LNB uzlabojumu darbi, kas nebija būvdarbu līguma sastāvā, bet kas nepieciešami labākai ēkas funkcionēšanai, kā arī domstarpību risinājums ar galveno būvuzņēmēju Pilnsabiedrību „Nacionālā būvkompāniju apvienība” (turpmāk – NBA) par būvniecības izmaksu indeksāciju.

1. **LNB ēdināšanas zonas un tehniskās ēkas būvdarbu pieņemšana ekspluatācijā.**

LNB ēdināšanas zonas būvdarbi (LNB būvniecības 3.kārta) tika pabeigti 2014.gada 30.septembrī. NBA kavējumu dēļ apliecinājumu par ēdināšanas zonas gatavību ekspluatācijai bija iespējams iesniegt Rīgas pilsētas būvvaldē tikai 18.decembrī, un rezultātā ēdināšanas zona tika pieņemta ekspluatācijā 2015. gada 5.janvārī.

LNB infrastruktūras tehniskās ēkas būvdarbi un bibliotēkas priekšlaukuma labiekārtojuma darbi (Infrastruktūras objektu 1B kārta) tika pabeigti 2014.gada 30.jūnijā, tomēr atsevišķu neizpildītu darbu dēļ atzinumus par gatavību ekspluatācijai no SIA „Rīgas satiksme” un AS „Sadales tīkls” bija iespējams saņemt tikai 2014.gada novembra vidū. Apliecinājumu par gatavību ekspluatācijai Kultūras ministrija iesniedza parakstīšanai NBA 2014.gada 4.decembrī, NBA to parakstīja tikai 23.decembrī. NBA nav sniegusi informāciju par iemesliem, kādēļ tika kavēta apliecinājumu par minēto būvobjektu gatavību ekspluatācijai, parakstīšana. Rīgas pilsētas būvvalde sakarā ar lielo izskatāmo dokumentu apjomu pagarināja ekspluatācijā nodošanas termiņu, tādēļ LNB tehniskā ēka, ieskaitot teritorijas labiekārtojumu tika pieņemta ekspluatācijā 2015.gada 20.februārī.

Līdz ar to visas LNB būvniecības kārtas ir pieņemtas ekspluatācijā.

1. **Pasākumi saistībā ar LNB ēkas izmantošanu Latvijas prezidentūras ES Padomē vajadzībām**

Kultūras ministrijas veiktie pasākumi

Lai nodrošinātu Latvijas prezidentūras Eiropas Savienības Padomē pasākumu drošu norisi, 2015.gada sākumā tika veikta LNB ēkas iekšējo elektrotīklu pielāgošana prezidentūras vajadzībām. Pēc Latvijas prezidentūras ES Padomē sekretariāta pasūtījuma tika izstrādāts projekts elektrisko jaudu palielināšanai un nepārtrauktai elektroapgādei ārēja atslēguma gadījumā. Saskaņā ar Kultūras ministrijas noslēgtajiem līgumiem darbu izpildi veica pilnsabiedrība „Nacionālā būvkompāniju apvienība” un darbu tehnisko uzraudzību – SIA „Hill International Baltic”. Kultūras ministrijas realizēto pasākumu kopējās izmaksas – 424 485 *euro*.

LNB veiktie pasākumi

Sakarā ar LNB ēkas izmantošanu Latvijas prezidentūras ES Padomē norisei 2015.gada pirmajā pusē, prezidentūras vajadzībām bija nepieciešams atbrīvot darbinieku telpas LNB ēkas pirmajā un otrajā stāvā, kā arī pielāgot telpas pirmajā, otrajā un mezonīna stāvā un pagrabstāvā. No attiecīgajām telpām tika pārvietoti brīvpieejas grāmatu krājumi, kā arī demontētas mēbeles un grāmatu plaukti. Pēc prezidentūras noslēguma 2015.gada jūlijā un augustā LNB organizēja demontēto mēbeļu uzstādīšanu un bibliotēkas iekārtošanu, lai 1.septembrī atsāktu darbību normālā režīmā.

1. **LNB aprīkošana ar biroju tehniku un iekārtām.**

LNB projekta pasākuma „IT, biroju tehnika un programmatūra” ietvaros 2015.gada 8.jūlijā tika izsludināts slēgta konkursa „LNB datu centra infrastruktūras modernizācija, datu un infrastruktūras pārnese un uzturēšana” (iepirkuma id. Nr.LNB/2015/28) kandidātu atlases kārta. Iepirkuma rezultātā paredzēts izveidot jaunu datu centru LNB tehniskajā ēkā Mūkusalas ielā 5, aprīkojot to ar nepieciešamajām iekārtām, modernizēt esošo infrastruktūras vidi un izveidot LNB vienotu integrētu datu virtualizācijas risinājumu. Saskaņā ar sākotnējo novērtējumu paredzamā līgumcena ir 2 000 000 *euro*. Pieteikumus dalībai konkursā iesniedza divi kandidāti – SIA „Datakom” un SIA „DPA”. Abiem kandidātiem 2015.gada 28. decembrī tika nosūtīts uzaicinājums iesniegt piedāvājumus.

1. **Tehnoloģiskais aprīkojums un iekārtas**

2015.gadā tika turpināta LNB aprīkošana ar tās darbībai nepieciešamo inventāru un iekārtām, un aktivitātes ietvaros tika noslēgti šādi nozīmīgākie iepirkuma līgumi:

* līgums ar SIA „Entrons” par grāmatu restaurācijas iekārtas un aprīkojuma iegādi. Līguma ietvaros ir iegādātas restaurācijas procesam nepieciešamās poligrāfijas, papīra un ādas apstrādes iekārtas, velkmes skapji, preses, gropējamā mašīna, palīgierīces un instrumenti,
* līgums ar „Inbio OY” par speciālā restaurācijas aprīkojuma iegādi – gaismas galdi, lampas, mērierīces, mitrinātāji,
* līgums ar AS „AJ Produkti” par saimniecības preču, tehnikas un aprīkojuma iegādi. saskaņā ar līgumu tika iegādāta nepieciešamā sadzīves tehnika, ratiņi grāmatu pārvietošanai, speciālie ratiņi preču piegādes – saņemšanas un pārvietošanas procesa nodrošināšanai, platformas, alumīnija daudzpakāpienu trepes grāmatu krātuvju fondu apkalpošanai un ēkas inženiersistēmu apkalpošanai nepieciešamie mehāniskie un elektriskie rokas instrumenti,
* līgums par žalūziju izgatavošanu un uzstādīšanu abu ēku administratīvo telpu logiem.

Kopumā 2015.gadā veikta tehnoloģiskā aprīkojuma un inventāra iegāde 218 996 *euro* apmērā.

1. **Telpu apzaļumošana**

Pēc Latvijas prezidentūras ES Padomē nobeiguma 2015.gada otrajā pusē tika veikta LNB ēkas iekštelpu apzaļumošana. Telpaugi tika izvietoti galvenokārt ēkas publiskajā un rekreācijas zonā atbilstoši labiekārtojuma projektam. Ēkas 1.stāva, mezonīna, 2. un 3.stāva ātrija zonā, kā arī augšējo stāvu publiskajās telpās izveidotas telpaugu kompozīcijas – „zaļās salas”. Apzaļumotas arī ātrijam piegulošās galerijas no 6. līdz 8.stāvam. Kopumā apzaļumošanai, t.sk. telpaugu un puķu kastu iegādei, izlietoti līdzekļi 73 711 *euro* apmērā.

1. **Grāmatniecības muzejs**

2015.gadā LNB tika izveidota jauna struktūrvienība Grāmatniecības muzeja nodaļa, kuras uzdevums ir izveidot Grāmatniecības muzeja pastāvīgo ekspozīciju, tās saturu un māksliniecisko koncepciju, kā arī veikt muzeja izveidei nepieciešamos iepirkumus. 2015. gada 2.septembrī tika noslēgts iepirkuma līgums ar pilnsabiedrību „GAISS ET SONS” par Latvijas Nacionālās bibliotēkas Grāmatniecības muzeja pastāvīgās ekspozīcijas mākslinieciskā koncepcija un tās realizāciju, līguma kopējā summa ir 139 150 *euro*. Līdz 2015.gada beigām tika izstrādāta ekspozīcijas koncepcija un tehniskais projekts, savukārt izbūvi un realizāciju paredzēts pabeigt līdz 2016.gada augusta beigām. Muzeja izveidei tika algoti ārštata eksperti, kas sagatavojuši ekspozīcijas saturam nepieciešamos pētījumus un tekstus. Iegādātas Latvijas un ārvalstu arhīvos glabātu grāmatu digitālās kopijas ekspozīcijas multimediālajam saturam. Grāmatniecības muzeja veidošanai 2015.gadā tika izlietoti līdzekļi 74 363 *euro* apmērā.

1. **Grāmatu krājuma pārvietošana un pārcelšanās**

LNB pārcelšanās un krājuma pārvietošana uz jaunajām telpām tika pabeigta 2014. gada novembrī. 2015.gadā tika noslēgts krājuma vienību atputekļošanas un dezinfekcijas process, apstrādājot reti pieprasīto krājuma daļu, kas atrodas LNB repozitorija telpās Silakrogā. Šo krājuma daļu bija nepieciešams dezinficēt, lai, pieprasījuma gadījumā pārvietojot šīs krājuma vienības uz LNB centrālo ēku, tās nelabvēlīgi neietekmētu pārējo LNB krājumu. Dezinfekcijas rezultātā krājuma vienības tika atbrīvotas no pelējuma sēnīšu un mikroorganismu iedarbības, kas nelabvēlīgi ietekmē iespieddarbu ilgmūžību. Dezinfekcijas darbus saskaņā ar noslēgto līgumu veica SIA „Osmunds”; daļa līdzekļu izmaksāta atlīdzībā LNB darbiniekiem, kas palīdzēja sagatavot krājuma vienības pirms dezinfekcijas procesa. Grāmatu krājuma pārvešanai un apstrādei 2015.gadā tika izlietoti līdzekļi 134 347 *euro* apmērā.

1. **LNB uzlabojumu darbi**

LNB jaunās ēkas ekspluatācijas gaitā tika konstatētas atsevišķas nepilnības, kuru novēršanai ir nepieciešams veikt uzlabojumu darbus. Šādas nepilnības būvprojektā nebija iespējams paredzēt, savukārt līdz ar būvdarbu pabeigšanu nepieciešamo uzlabojumu darbus nebija iespējams pievienot esošajiem līgumiem kā papilddarbus. Nepieciešamie darbi tika apkopoti tabulā „LNB projekta ietvaros risināmie jautājumi, kas ir ārpus esošajiem līgumiem” un iekļauti LNB darbu un finansējuma plānā 2015.gadam.

Par darbiem iepirkumus veica Kultūras ministrija un LNB, un 2015.gadā no šī saraksta tika realizēti darbi Ziedoņa zāles grīdas aizsardzībai un skatuves papildu izgaismošanai, elektriskie pievadi grāmatu plauktu un gleznu apgaismojumam, apsardzes telpas dzesēšana un ventilācijas uzlabošana, sniega barjeras uzstādīšana pie LNB galvenās ieejas, izstāžu zāles pielāgošana ekspozīcijas maiņai, ugunsgrēka gāzes dzēšanas sistēmas pabeigšana serveru telpā, pacēlāja uzstādīšana tehniskajā ēkā, LNB un tehniskās ēkas apsardzes un piekļuves sistēmu apvienošana vienā sistēmā, u.c. darbi par kopējo summu 145 028 *euro*.

Atsevišķu problēmu novēršanai tika veikta tehniskā risinājuma izstrāde un projekta dokumentācijas sagatavošana, ko inženierkonsultāciju līguma ietvaros veica būvuzraudzības grupa *Hill International*.

1. **Būvdarbu līguma pabeigšana un defektu novēršana**

Visas būvniecības kārtas ir pieņemtas ekspluatācijā, taču Būvdarbu līguma ietvaros jāpabeidz atliktie un nepabeigtie darbi, jāveic defektu labošana, jāpieņem gala dokumentācija un jāveic gala norēķini. Būvdarbu līgumā noteiktais būvdarbu garantijas termiņš (defektu paziņošanas periods) ir 24 mēneši no būvdarbu pieņemšanas – nodošanas apstiprinājuma datuma. Ievērojot to, ka saskaņā ar 2014.gada 10.janvāra Vienošanos Nr.10 par grozījumiem Būvdarbu līgumā darbu pieņemšanas – nodošanas apstiprinājums ir jāizdod arī attiecībā par Neizpildīto darbu pieņemšanu, atbilstoši NBA paziņojumiem par Neizpildīto darbu pabeigšanu saskaņā ar 10.1. apakšpunktu, LNB būvdarbiem ir šādi būvdarbu garantijas termiņi:

* 2015.gada20.decembris – LNB ēka (izņemot ēdināšanas zonu), inženierkomunikācijas, ceļi, ietves un 1A. kārtas labiekārtojums,
* 2016.gada 30.aprīlis – LNB infrastruktūras tehniskās ēka, autostāvvieta,
* 2016.gada 30.jūnijs – LNB infrastruktūras tehniskās ēkas ārējie darbi, 1B.kārtas labiekārtojuma darbi,
* 2016.gada 30.septembris – LNB ēdināšanas zonas (restorāna) izbūve.

Defektu novēršanai 2015.gadā tika rīkotas regulāras plānošanas sanāksmes, kurās piedalījās NBA, Inženiera *Hill International*, Kultūras ministrijas un LNB pārstāvji. Uz 2015.gada beigām defektu sarakstā ir fiksēti 76 defekti, no kuriem īpaša uzmanība tika vērsta uz trīs defektu grupām: LNB ēkas jumta tecēšana, mikroklimata iekārtu nepietiekama darbība un ārējā granīta apšuvuma defekti. Šo defektu novēršanai ir nepieciešams veikt padziļinātu izpēti un atrast defektu cēloni. Kultūras ministrija ir norādījusi NBA uz nepietiekamu defektu novēršanas tempu un izteikusi bažas par defektu novēršanu pieņemamā laika periodā. Jāpiezīmē, ka defektu novēršana 2015.gada pirmajā pusē bija apgrūtināta sakarā ar Latvijas prezidentūras Eiropas Savienības Padomē pasākumu norisi LNB ēkā. Defektu esamība nav ierobežojusi LNB ēkas izmantošanu paredzētajam mērķim.

Defektu novēršanas darbu inženiertehnisko uzraudzību, novērtēšanu, apstiprināšanu un citus Inženiera pienākumus atbilstoši FIDIC būvniecības darbu līguma noteikumiem veica būvuzraudzības grupa *Hill International.*

1. **Līdzekļu izlietojums LNB būvniecības projekta īstenošanai**

LNB projekta īstenošanai 2015.gadā tika izlietots finansējums **3 203 159 *euro*** apmērā, tai skaitā **2 778 674 *euro*** no LNB projektam paredzētajiem līdzekļiem Valsts kases uzkrājuma kontā un **424 485 *euro*** no apakšprogrammas "Latvijas prezidentūras ES Padomē nodrošināšana".

1.tabula

Finansējuma plāns un izlietojums LNB būvniecības projektam 2015.gadā



Skaidrojumi būtiskām novirzēm faktiskajā līdzekļu izlietojumā pret plānoto:

* no LNB būvdarbiem 2015 – 2016. gadam paredzētā finansējuma 7 186 710 *euro* 2015.gadā tika izlietoti 1 253 438 *euro* tikai izpildīto būvdarbu apmaksai par periodu no 2014.gada oktobra līdz 2015.gada septembrim. Sakarā ar domstarpībām par Līguma cenas apmēru un apmaksas kārtību NBA 2015.gadā neiesniedza pieteikumu ieturējuma naudas un indeksācijas parāda savstarpējās bilances samaksai 4 289 394 *euro* apmērā. Neizlietoto finansējumu nepieciešams pārnest uz 2016.gadu, kad tiks apstiprināti gala norēķini.
* IT, biroju tehnikas un programmatūras iegādēm 2015.gadā bija plānoti 2 887 886 *euro*, izlietoti 384 746 *euro*. Līdzekļu apguve kavējās sakarā nepieciešamību veikt precizējumus iepirkuma „LNB datu centra infrastruktūras modernizācija, datu un infrastruktūras pārnese un uzturēšana” tehniskajā specifikācijā. Uzaicinājumus iesniegt piedāvājumus bija iespējams nosūtīt tikai gada beigās, un tādēļ līgums 2015.gadā netika noslēgts. Neizlietoto līdzekļu atlikumu nepieciešams pārcelt uz 2016.gadu.

2.tabula

Līdzekļu izlietojums LNB būvniecības projekta īstenošanai no projekta sākuma.



1. **Pārskats par domstarpību risinājumu būvniecības izmaksu indeksācijas un savstarpējo norēķinu jautājumā**

Domstarpību pamatā ir līgumslēdzēju pušu – Kultūras ministrijas un NBA atšķirīgā pozīcija par to, vai Būvdarbu līguma (turpmāk – Līgums) cenas korekcijai piemērojamie indeksi Līgumā ir definēti viennozīmīgi. NBA kopš 2011.gada beigām ir paudusi viedokli, ka Līgumam piemērojamos indeksus var noteikt tikai interpretācijas ceļā, savukārt Kultūras ministrijas pozīcija visā Līguma darbības laikā ir bijusi nemainīga – piemērojamie indeksi Līgumā ir definēti viennozīmīgi un nepārprotami skaidri.

Būvdarbu līguma juridiskā ekspertīze

Lai Uzraudzības padomes kompetences ietvaros risinātu strīdu par izmaksu indeksāciju, Uzraudzības padome 2015.gada 25.februāra sēdē apstiprināja darba uzdevumu izvēlētajam ekspertam – advokātu birojam „Kronbergs & Čukste”. Eksperta pakalpojuma apmaksu veica NBA. Ekspertīzes uzdevums bija sniegt atzinumu par to, vai Līgums nosaka, ka indeksācijai izmantojami publicētie CSP būvniecības izmaksu indeksi RC081 un RC082, un, ja atbilde uz to ir negatīva, kuri no publicētajiem CSP indeksiem ir visatbilstošākie indeksācijai.

Ekspertīzes veicējs 2015.gada 22.aprīlī iesniedza ekspertīzes atzinumu (turpmāk – Atzinums), kura kopsavilkuma secinājumos ir pausts viedoklis, ka indeksācijai (Līguma cenas korekcijai) ir jāpiemēro CSP publicētie indeksi: materiāliem un mehānismiem – būvniecības izmaksu indekss (BII) birojiem, bet darbaspēkam – darbaspēka izmaksu indekss (DII) būvniecības nozarei.

Atzinuma izvērtēšanu Kultūras ministrijas uzdevumā ir veicis zvērinātu advokātu birojs „Advokātu birojs Rozenfelds un partneri” un norādījis uz būtiskiem trūkumiem Atzinumā, kuru dēļ Atzinumā izdarītos secinājumus nevar uzskatīt par pamatotiem. Kultūras ministrija 2015.gada 14.maijā komentārus par Atzinumu iesniedza izskatīšanai Uzraudzības padomē, norādot, ka Atzinums nav pamatots.

Atzinums tika skatīts Uzraudzības padomes 2015.gada 9.jūlija sēdē, kurā tika uzklausīti advokātu biroja „Kronbergs & Čukste”, advokātu biroja „Rozenfelds un partneri”, Kultūras ministrijas un NBA pārstāvju komentāri un viedokļi par Atzinumu. Uzraudzības padome Atzinumu un sniegto informāciju pieņēma zināšanai. Uzraudzības padome 2016.gada 16.septembra sēdē pieņēma zināšanai, ka jautājums par līguma cenas indeksācijas piemērošanu risināms tiesā saskaņā ar Latvijas Republikā spēkā esošajiem normatīvajiem tiesību aktiem.

Jāatzīmē, ka advokātu biroja „Kronbergs & Čukste” pārstāvis Uzraudzības padomes 2015.gada 9. jūlija sēdē nespēja sniegt atbildes uz Kultūras ministrijas pārstāvju jautājumiem pēc būtības. Uz Kultūras ministrijas 2015.gada 16.oktobra vēstuli, kurā tika lūgts sniegt Eksperta atbildes un paskaidrojumus par Atzinumu, atbilde netika sniegta vispār.

Kultūras ministrija sarakstē NBA un Uzraudzības padomi (Finanšu ministriju) ir sniegusi informāciju, ka nav pamata risināt domstarpības par Līgumā paredzēto maksājumu apjomu, pamatojoties uz Atzinumā izdarītajiem secinājumiem. Nepastāv no Līguma vai cita dokumenta izrietoša pušu apņemšanās, ka savstarpējo saistību apmēra noteikšanā izšķiroša nozīme ir Atzinumā sniegtajai Līguma interpretācijai.

Kultūras ministrijai nav tiesību nepildīt vai interpretēt Līguma nosacījumus, tai skaitā pārskatīt Līguma nosacījumus ar atpakaļejošu spēku. Puses jau ilgstoši ir paudušas argumentus par piemērojamiem indeksiem, un ir secināms, ka kompromiss šajā jautājumā nav iespējams. Kultūras ministrija ir paudusi skaidru nostāju par Līgumā noteikto piemērojamo indeksu nepārprotamo un viennozīmīgo saturu. Ja NBA nepiekrīt CSP izziņās doto indeksu vērtībām vai uzskata, ka Būvdarbu līgumam piemērojami citi indeksi, nekā tie, kas noteikti Līgumā, NBA šis jautājums ir jārisina tiesvedības kārtībā.

Līguma cenas samaksas risinājums

Saskaņā ar Līgumu Galvenajam būvuzņēmējam (NBA) par veiktajiem būvdarbiem tiek maksāta Līguma cena, ko veido būvniecības izmaksu aprēķini, un saskaņā ar Līgumu veiktās korekcijas, tai skaitā indeksācija. Savukārt Līguma punktos par Līguma cenas apmaksas kārtību ir noteikts, ka Galvenajam būvuzņēmējam (NBA) ir jāiesniedz Inženierim (*Hill International*) pieteikums starpmaksājuma apstiprinājumu izdošanai, kurā norādītas summas, kas pēc Galvenā būvuzņēmēja domām viņam pienākas.

Sakarā ar LNB būvdarbu pabeigšanu un nepieciešamību veikt gala norēķinus, 2015.gada sākumā tika aktualizēts jautājums par Kultūras ministrijas rīcībā esošās ieturējuma naudas pirmās puses 4 812 951 *euro* apmērā atmaksu NBA, un NBA indeksācijas parāda pret Kultūras ministriju 5 336 508 *euro* (ar PVN) apmērā atmaksāšanu Kultūras ministrijai. Šo maksājumu savstarpējā saistība, pamatojoties uz NBA ierosinājumu, tika noteikta ar Inženiera lēmumu. 2014.gada sākumā, kad bija iestājušies nosacījumi šo maksājumu veikšanai, NBA vairākkārt lūdza atlikt ieturējuma izmaksu, kā arī atlikušas indeksācijas ieturēšanu. Attiecīgi 2014.gadā nevienā no Inženierim un Kultūras ministrijai iesniegtajiem pieteikumiem starpmaksājuma apstiprinājuma saņemšanai NBA nebija ietvērusi ne ieturējuma naudas pirmās puses izmaksu, ne indeksācijas parāda atmaksu.

Kad NBA 2014.gada decembrī mainīja pozīciju, izsakot priekšlikums veikt nekavējošu ieturējuma naudas pirmās puses izmaksu, bet nesaistot to ar NBA pienākumu veikt indeksācijas parāda atmaksu, Kultūras ministrija atbilstoši Inženiera lēmumiem deva norādījumu nākamajā starpmaksājumā vienlaikus ar samaksu par padarītiem darbiem iekļaut ieturējuma pirmās puses samaksu 4 812 951 *euro* apmērā un visa atlikušā indeksācijas parāda atmaksu 5 336 508 *euro* (ar PVN) apmērā. Starpmaksājuma apstiprinājums ar iekļautu ieturējuma pirmās puses samaksu un atlikušā indeksācijas parāda atmaksu tika iesniegts NBA vairākas reizes: 2015.gada 28.janvārī, 18.februārī un 7.aprīlī. Starpmaksājuma apstiprinājums no NBA puses netika parakstīts un atbilstošs rēķins netika iesniegts.

Sākot ar 2015.gada aprīli, līdztekus prasībai izmaksāt tikai ieturējuma pirmo pusi, NBA izvirzīja pretenziju par nokavējuma līgumsodu. Pretenziju pamatošanai NBA ir minējusi to, ka Inženieris starpmaksājuma apstiprinājumā nav iekļāvis ieturējuma naudas pirmās puses samaksu.

Kultūras ministrija ir noraidījusi šo pretenziju kā nepamatotu. Saskaņā ar Līgumā noteikto samaksas kārtību NBA pašai jāiekļauj attiecīgos izmaksu posteņus starpmaksājuma pieteikumā, kas netika izdarīts, pie tam vienlaicīgi NBA lūdza atlikt ieturējuma naudas un atlikušā indeksācijas parāda iekļaušanu starpmaksājumā. 2015.gada 31.marta vēstulē NBA ir apliecinājusi, ka ieturējuma naudas pirmās puse ir iekļauta starpmaksājumā. Ievērojot iepriekšminēto, kavējumi, uz kuriem pretenzijā ir norādījusi NBA, ir tikai un vienīgi NBA rīcības vai bezdarbības rezultāts.

Jautājums par ieturējuma naudas pirmās puses izmaksu tika skatīts Uzraudzības padomes 2015.gada 23.septembra sēdē. Uzraudzības padome secināja, ka esošajā situācijā indeksācijas aprēķinu strīds un ieturējuma naudas izmaksa ir jārisina atsevišķi, un aicināja Kultūras ministriju savlaicīgi risināt jautājumu par ieturējuma naudas otrās daļas izmaksu un tiesvedības kārtībā risināt indeksācijas aprēķina strīdu.

Turpmākajā norēķinu strīda jautājumā Kultūras ministrija ir norādījusi, ka Uzraudzības padomes aicinājumu par ieturējumu un indeksācijas norēķiniem nav iespējams realizēt tādā veidā, kā to pasniedz NBA, t.i., vispirms veikt visu ieturējumu izmaksu, bet pēc tam tiesvedības kārtībā atprasīt indeksācijas parādu. Šie jautājumi nav risināmi atsevišķi, jo veido kopējo Līguma cenu. Uzraudzības padomes lēmums var tikt pildīts, stingri ievērojot Līguma un Inženiera lēmumu nosacījumus. Attiecībā uz būvdarbu Līguma izpildi Uzraudzības padomes lēmumam ir rekomendējošs spēks. Kultūras ministrija šos lēmumus var respektēt tiktāl, ciktāl tas nav pretrunā ar Līgumu. Uzraudzības padomes lēmumi nekādā gadījumā nevar atcelt Līgumu un Inženiera lēmumus.

Respektējot Uzraudzības padomes 2015.gada 23.septembra sēdes protokolu, Kultūras ministrija 2015.gada beigās izteica priekšlikumu NBA izmaksāt atlikušo ieturējuma naudu ātrāk, negaidot pēdējā defektu paziņošanas termiņa beigas. Lai gan Līguma noteikumi paredz, ka ieturējuma naudas otrās puses ir  jāapstiprina izmaksai pēc pēdējā defektu paziņošanas (būvdarbu garantijas) perioda beigu datuma (t.i., 2016.gada 30.septembra), tika piedāvāts nekavējoties izmaksāt ieturējuma naudas un indeksācijas parāda savstarpējo bilanci 4 289 394 *euro* apmērā, kas ir visas ieturējumu naudas 9 625 902 *euro* un indeksācijas parāda 5 336 508 *euro* (ar PVN) starpība.

Uz šo piedāvājumu līdz 2015.gada beigām NBA maksājuma pieteikumu neiesniedza.

Iesniedzējs:

Finanšu ministre D.Reizniece - Ozola

1307.2016 13:23

2793

L.Kiseļova

Budžeta departamenta

Izglītības, zinātnes, kultūras un sporta finansēšanas nodaļas

vecākā referente

67095448, Laura.Kiselova@fm.gov.lv